
שינויים בתקציב לשנת 2011 ובקשות רביזיה על שינויים בתקציב.




 היו"ר משה גפני:

	שלום, אני פותח את ישיבת הוועדה. 

פניות מס' 73-77  ו- 82 של משרד האוצר

היו"ר משה גפני:

	תסבירו בבקשה את הפניות. 

אפרת תבור:

	זו בקשה זהה לזו שהיתה לפני שבועיים. אין שינוי בבקשה. 

אמנון כהן:

	תזכירי לנו מה היה. 

היו"ר משה גפני:

	ביקשנו לדעת פרטים לגבי חברת ענבל. 

אפרת תבור:

	יושב איתי פה איתמר שושנה לגבי יצירת תוכנית חדשה לחברת ענבל, והוא יסביר את הדברים. 

איתמר שושנה:

	המשמעות של התוכנית לחברת ענבל, היא לאגד תחת תוכנית אחת את כל הסעיפים לפיהם המשרד נוהג לרכוש שירותים מהחברה, כדי שסך כל היקף הפעילות מול החברה יהיה מוצג בתוכנית אחת בצורה ברורה ושקופה. 

היו"ר משה גפני:

	מה זה הקמפיין הפרסומי על מענקי מס הכנסה?

אפרת תבור:

זה קמפיין של מס הכנסה שלילי. 

היו"ר משה גפני:

	איך עושים אותה מבחינה מקצועית?

אפרת תבור:

	לוקחים חברה. 




איתמר שושנה:

מי שמבצע את הפרסום זו לשכת הפרסום הממשלתית. הורחבו הקריטריונים לקבלת מס הכנסה שלילי. משנה לשנה הקריטריונים גדלים והיקף הזכאים גדל. המטרה של הקמפיין היא לעודד את הציבור להגיש בקשות לקבלת החזר מס הכנסה שלילי, כי בבדיקות שרשות המסים מבצעת היא רואה שאחוז לא גבוה יחסית מסך הזכאים מגישים בקשה. המטרה של המשרד היא לעודד את כל הזכאים להגיש בקשה ולקבל החזר. 

יעקב אדרי:

	אחרי הפרסום זה ירד עוד יותר, כי לא יבינו כלום. 

איתמר שושנה:

	למה? הפרסום היה מאוד ברור. 

היו"ר משה גפני:

	האם זה נעשה במכרז?

איתמר שושנה:

	לשכת הפרסום הממשלתית עשתה פנייה למציעים, עשתה תהליך מכרזי מסודר. משרדי הממשלה מחויבים לרכוש שירותי פרסום מלשכת הפרסום הממשלתית, והכל בוצע בהתאם לחוק חובת המכרזים. 

היו"ר משה גפני:

מי בעד אישור הפניות?

ה צ ב ע ה

בעד – 4
נגד – אין
נמנע – אין
פניות 73-77 ו-82 אושרו


פנייה מס' 90 – הרשות הלאומית למלחמה בסמים

היו"ר משה גפני:

פניה מס' 90 – 18,000,000 שקלים תקציב הרשות הלאומית למלחמה בסמים. 

קריאה:
	
	הפנייה נועדה לבצע שינויים פנימיים בתקציב המשרד לביטחון פנים, בעיקר נועדה לתגבר את תקציב הרשות הלאומית למלחמה בסמים בסך של 18,000,000 שקלים.

היו"ר משה גפני:

מי בעד אישור הפניות?
ה צ ב ע ה

בעד – 4
נגד – אין
נמנע – אין
פניית מס' 90 אושרה
 

פנייה מס' 95 ו-96 – משרד הפנים

יונתן בר סימן טוב:

	הפנייה היא תקציבית, והיא נועדה לאשר את הנושאים הבאים: תקצוב של 40,000,000 שקלים בהרשאה ועוד 13,000,000 שקלים במזומן לצורך רכישת ערכות חירום. זה בהמשך להחלטת הממשלה שטיפלה בעורף. בנוסף, תקצוב של 25,000,000 שקלים סיוע לרשויות בעקבות השריפה בכרמל, ושינויים נוספים לבקשת המשרד. 

היו"ר משה גפני:

	מה זאת אומרת בעקבות השריפה בכרמל?

יונתן בר סימן טוב:

	בעקבות השריפה בכרמל הוקם צוות מנכ"לים בראשותו של מנכ"ל משרד ראש הממשלה. חלק מהשיפוי שניתן הוא שיפוי שניתן לרשויות שנפגעו. אותו שיפוי לרשויות עובר דרך משרד הפנים, וזה בעצם הסכום של 25,000,000 שקלים שאנחנו רואים פה. 

היו"ר משה גפני:

מי בעד אישור הפניות?

ה צ ב ע ה

בעד – 4
נגד – אין
נמנע – אין
פניות 95-96 אושרו


פנייה 97- הנהלת בתי המשפט.

היו"ר משה גפני:

אין אף אחד שיסביר. 


פנייה 101-102 – משרד הפנים

היו"ר משה גפני:

פנייה בנוגע לאימאמים – החלטה של  ועדת הכספים.

יונתן בר סימן טוב:

	הפנייה נועדה לתקצב את הנושאים הבאים: תוספת של 44 תקנים של אנשי דת דרוזים. זה בהתאם לסיכום של מנכ"ל משרד ראש הממשלה. כמו כן, תוספת של 3.5 תקנים ליחידות שונות במשרד, ושינויים פנימיים בתקציב המשרד בהתאם לבקשת המשרד. 

אמנון כהן:
	
	איזה משרד זה?



יונתן בר סימן טוב:

	משרד הפנים. 

היו"ר משה גפני:

	אני מקריא את מסקנות ועדת הכספים מדיון שהיה ביום י"ז בחשוון תשע"א, 25.10.2010 - 
דיון מהיר של חה"כ מגלי והבה: סיכום הדיון – "הליך אישור התקנים ותחילת כניסתם של האימאמים לשירות המדינה יתבצע בסוף שנת 2010. במידה והליך הקליטה לא יתקיים, הוועדה תקיים דיון נוסף ותדרוש דיווח על הנעשה כבר בתחילת שנת 2011". קיימנו את הדיון הנוסף בוועדה, ואני שמח שסוף-סוף מאשרים את התקנים של האימאמים. 

אמנון כהן:

	האם זה בתחום של משרד הפנים? האם זה לא בתחום של משרד הדתות?

יונתן בר סימן טוב:

	בכל הנושא של עדות לא יהודיות מטפל משרד הפנים. המשרד לשירותי דת מטפל רק בעדה היהודית. 

היו"ר משה גפני:

	אני מודה לכם שיישמתם את ההחלטה הזו. מי בעד אישור הפניות?

ה צ ב ע ה

בעד – 4
נגד – אין
נמנע – אין
פניות 101-102 אושרו


פנייה 71-72 של המשרד לתשתיות לאומיות. 

היו"ר משה גפני:

	בבקשה תסבירו את הפנייה.

יונתן בר סימן טוב:

	הפנייה נועדה לתקצב סך של 3,000,000 שקלים לצורכי מחקר בנושא הטמנת פחמן דו חמצני באדמה. המחקר יבוצע על ידי המכון הגיאולוגי.

זבולון אורלב:

	מה זה הטמנת פחמן דו חמצני?

יונתן בר סימן טוב:

	היום יש פליטות של 2 CO מהארובות של חברות החשמל. אלה פליטות של גזי חממה, וזה יוצר את הבעיות הקשורות לאוזון. הרעיון הוא למנוע את הפליטה של גזי החממה לאוויר ולהטמין אותם באדמה. זה חלק מהמאמץ העולמי להקטנת פליטות גזי חממה. יש ועדה בראשות חיים שני, שמקדמת את הנושא. 

זבולון אורלב:

	זה נשמע לי כמו הקפיטריה בטבריה. 

יונתן בר סימן טוב:

	זה נושא שיש לו חשיבות ברמה עולמית. 

היו"ר משה גפני:

מי בעד אישור הפניות?


ה צ ב ע ה

בעד – 4
נגד – אין
נמנע – אין
פניות 71-72 אושרו


פנייה 101 של משרד הרווחה. 

היו"ר משה גפני:

	אני מבקש להסביר את הפנייה.

אורי שימרת:

הפנייה נועדה להעביר סך של 5,000,000 שקלים עבור תגבור התקציב לתמיכה בעמותות העוסקות בחלוקת מזון לנזקקים לקראת חג הפסח. 

יעקב אדרי:

	האם זה הסכום?

אמנון כהן:

	זו תוספת. ביחד זה 8,000,000 שקלים. 

היו"ר משה גפני:

	בסך הכל 8,000,000 שקלים? זה לעג לרש. 

ציון פיניאן:

	לטבריה זה לא יספיק. 

היו"ר משה גפני:

	זה טוב רק בשביל טבריה. בואו נאשר את זה, ונדרוש שיוסיפו עוד כסף. מי בעד אישור הפנייה?
ה צ ב ע ה

בעד – 4
נגד – אין
נמנע – אין
פניה 101 אושרה

	חברי הוועדה סבורים, שהסכום של 8,000,000 שקלים במצב הכלכלי שאנחנו מצויים בו היום, אינו מספיק. אנחנו נבקש שהממשלה תאשר סכום נוסף. אני מוכן לכנס את הוועדה לפני פסח, כדי לאשר סכום נוסף. כלומר, אם אתם מודיעים לנו שיש סכום נוסף, נכנס את הוועדה לפני פסח ונאשר את זה. 

אורי שימרת:

	אנחנו נבדוק את זה. 

היו"ר משה גפני:

	תודה רבה. 

פניות מס' 113-114 של משרד החינוך. 

היו"ר משה גפני:

	אני מבקש להסביר את הפניות.

אורי שימרת:

	הפנייה נועדה לתקצב את הנושאים הבאים בהתאם להסכם הקואליציוני עם סיעת יהדות התורה בסך של 25,000,000 שקלים. 

היו"ר משה גפני:

	בשביל לשלם משכורת, אני צריך הסכם קואליציוני. מזל שהישיבות נמצאות בבסיס התקציב, ולא צריך להביא כל הזמן העברות לאישור. 

אורי שימרת:

	אנחנו מדברים על סך של 25,000,000 שקלים עבור פעילות המינהל לחינוך העצמאי, סך של 20,000,000 שקלים עבור סמינרים להכשרת עובדי הוראה, וסך של 12,000,000 שקלים עבור תרבות יהודית. בנוסף, מבוצעים שינויים פנימיים בתקציב: סך של 3,000,000 שקלים עובר לנוער מנותק, ו-6,500,000 שקלים עבור קליטת עלייה בחינוך העצמאי.

אמנון כהן:

	יישר כוח. 

היו"ר משה גפני:

מי בעד אישור הפניות?

ה צ ב ע ה

בעד – 4
נגד – אין
נמנע – אין
פניות 113-114 אושרו

	אני מקווה, שאתם תביאו תקציב נוסף באיזשהו שלב. אני אנסה להכניס גם את הסעיפים האלה בבסיס התקציב. אלה סכומים שהיו צריכים להיות בבסיס התקציב, ולא בכל פעם לתת כותרות לעיתונים.  






רביזיות:

רביזיה – פניות 105 ו-108 של משרד הביטחון


היו"ר משה גפני:

	בישיבה הקודמת היתה הצבעה על התקציב של 260,000,000 שקלים, שהם תקציב ביטחון פרופר. בהצבעה היו שניים נגד שניים, וההצעה נפלה. באופן אקראי היו שניים מהאופוזיציה ושניים מהקואליציה, וההצעה נפלה. האירו את תשומת לבי, שמדובר בפנייה מאוד חשובה. זה היה אורי אריאל ואחמד טיבי, אני חושב. מדובר בפנייה מאוד חשובה של משרד הביטחון, ולכן הגשתי רביזיה. 

זבולון אורלב:

	האם מישהו יכול להסביר?


היו"ר משה גפני:

	אי אפשר להסביר את זה. מי בעד הרביזיה?

ה צ ב ע ה

בעד – 4
נגד – אין
נמנע – אין
הרביזיה אושרה

היו"ר משה גפני:

מי בעד אישור פניות 105 ו-108?
ה צ ב ע ה

בעד – 4
נגד – אין
נמנע – אין
פניות 105-108 אושרו


רביזיה – פנייה 43 של משרד ראש הממשלה.

היו"ר משה גפני:

 אנחנו עוברים לרביזיה של טיבי בנוגע לפירוט פרויקטים של מינהל מקרקעי ישראל. האם מישהו נמצא פה, כדי להסביר את פנייה 43 של משרד ראש הממשלה? אחמד טיבי ביקש רביזיה. יש פה בקשה של  10,000,000 שקלים של השר ברוורמן. זה הולך לפרויקטים ברשויות מקומיות ערביות.

ציון פיניאן:

	13 ערים. הוא ביקש, שהעיר ה-14 תהיה טייבה. 

היו"ר משה גפני:

	למה טייבה לא? מכיוון שבטייבה יש ועדה ממונה. הוא אומר: טייבה לוקה כפליים: גם שמו לה ועדה ממונה וגם לא מאשרים לה. 

יעקב אדרי:

	בואו נאשר את זה, ושהם יתמודדו עם העניין הטכני. למה טייבה לא? אני לא מפחד. האם יש פה מישהו שיכול לדבר בשביל טייבה?

היו"ר משה גפני:

	יש פה מישהו שבא להסביר את פנייה 43 של משרד ראש הממשלה?

יעקב אדרי:

	אני לא הייתי חושש להוסיף אותה. שיתמודדו עם זה. 

זבולון אורלב:

	אתה לא יכול להוסיף. אי אפשר להוסיף באופן עיוור. 

אמנון כהן:

	את זה הממשלה צריכה להביא. 

זבולון אורלב:

	אני בעד לאשר. 

היו"ר משה גפני:

	אם אתם לא מתנגדים, נחכה שהוא יגיע. הוא בחו"ל.

אמנון כהן:

	אם הבטחת, אני מכבד מילה. 


רביזיה – פנייה 57 של מינהל מקרקעי ישראל. 

היו"ר משה גפני:

	האם אתם רוצים להצביע על הרביזיה של אחמד טיבי– פנייה 57 על מינהל מקרקעי ישראל?  

אמנון כהן:

	אם אתה מעכב, תעכב הכל. 

היו"ר משה גפני:

	על זה אין שום התחייבות. מדובר על פרויקטים של מינהל מקרקעי ישראל. 

זבולון אורלב:

	אני בעד להצביע. 

היו"ר משה גפני:

	האם מישהו נמצא פה על מינהל מקרקעי ישראל?


זבולון אורלב:

	למה צריך לעכב את זה? הרי הסבירו בפעם הקודמת. הוא ביקש רביזיה. 

היו"ר משה גפני:

	הוא ביקש רשימת פרויקטים, ולא קיבל אותה . גם אנחנו רוצים את רשימת הפרויקטים. 


אמנון כהן:

	צריכים להתייחס לבקשות של חברי כנסת. 

היו"ר משה גפני:

	בואו נאשר את זה. מי בעד הרביזיה של חה"כ טיבי?

ה צ ב ע ה

בעד – אין
נגד – 4
נמנע – אין
הרביזיה ירדה, ולכן פנייה מס' 57 אושרה, כפי שאושרה בישיבה הקודמת.


	הפנייה הקודמת של חה"כ טיבי נשארת בעיינה, עד אשר יכניסו את טייבה לרשימה, עד שהוא יבוא. או לפצל.  

זבולון אורלב:

	או עד שיסבירו למה לא מכניסים את טייבה. 


 רביזיה – פניות 52-53 של משרד התקשורת

יש פנייה של שר התקשורת. אנחנו אישרנו את הפנייה הזו, ואורי אריאל, אחמד טיבי ואני הגשנו רביזיה. שר התקשורת ביקש לבטל את זה. מבחינתו, זו פנייה חשובה. 

אמנון כהן:

	למה הגשתם רביזיה?

היו"ר משה גפני:

	אני לא זוכר. 

יעקב אדרי:

	לגבי העובדים החרדים. 

היו"ר משה גפני:

	אבל אני תמיד נכנע. 





ה צ ב ע ה

בעד – אין
נגד – 4
נמנע – אין
הרביזיה לא התקבלה, ופנייה 52-53 של משרד התקשורת אושרה


הודעה מס' 16005 - עודפים מחויבים של פיקוד העורף 

היו"ר משה גפני:

	הודעה מס' 16005. 

יעקב אדרי:

	תסבירי בבקשה מה זו סופת חול.

אנסטסיה סורוקינה:

	סופת חול זה איום בלתי קונוונציונאלי. הפנייה נועדה להעביר 80% מהעודפים המחויבים של פיקוד העורף משנת 2010 לשנת 2011 בסך של 56,228,000 שקלים. 

היו"ר משה גפני:

	מי בעד אישור ההודעה?

יעקב אדרי:

	למרות שלא כל כך הבנתי. 

היו"ר משה גפני:

	אני כן הבנתי. מי בעד אישור ההודעה?

ה צ ב ע ה

בעד – 4
נגד – אין
נמנע – אין
הודעה 16005 אושרה


הודעה 124 - תקציב הביטחון.

היו"ר משה גפני:

העברה של  124,000,000 שקלים משנה לשנה.

אנסטסיה סורוקינה:

	אני לא מכירה את ההודעה. 

יעקב אדרי:

	אם אין הסבר, אני מבקש לא לאשר. 


היו"ר משה גפני:

	תודה רבה, הישיבה נעולה.





הישיבה ננעלה בשעה 14:30  



